На высокім пагорку ў 1926 годзе пачалося будаўніцтва праваслаўнай царквы. Будавалі з рэшткаў хутара сям’і Ермаловічаў, якія жылі ва ўрочышчы Ліпавец. У 1927 годзе над Яварам і Сачыўлянамі пранёсся ўраган, які пабурыў шмат дамоў. Закрануў і будынак царквы. Пасля ўрагану пачалося яе аднаўленне. Прыхаджане на агульным сходзе вырашылі будаваць царкву не драўляную, а з бетонных блокаў. Блокі выраблялі на месцы пабудовы самі вяскоўцы. Па навакольных вёсках збіралі на будоўлю ахвяраванні. Царкву пабудавалі ў 1933 годзе. Каля царквы мясцілася пачатковая школа, у якой настаўнічала сям’я Гусараў. Непадалёку склалі дом для свяшчэнніка – плябанію.